Penelope Jagessar Chaffer: Van-e önök között orvos?
Nem, csak viccelek.
Érdekes, mert hat évvel ezelőtt,
amikor várandós voltam az első gyermekemmel,
felfedeztem,
hogy a babaápolási termékekben
leggyakrabban használt tartósítószer
az ösztrogénhez hasonló hatást vált ki,
amikor az emberi szervezetbe kerül.
Nagyon is egyszerű bejutnia
egy termékben található vegyületnek
a szervezetünkbe a bőrön keresztül.
Ezeket a tartósítószereket megtalálták
mellrák-daganatokban.
Ez indított el az úton,
hogy elkészítsem ezt a filmet, a "Mérgező Babát".
Nem kerül sok időbe,
fellelni néhány igen meglepő statisztikát
a témában.
Az egyik az, hogy maguknak és nekem is
30-50 ezer olyan vegyület található
a szervezetünkben,
amelyek a nagyszüleinkében még nem voltak.
És sok vegyület ezek közül
kapcsolatba hozható a szélsebesen terjedő
krónikus gyermekbetegségekkel,
amelyeket az iparosodott országokban látunk.
Mutatok néhány statisztikát.
Például az Egyesült Királyságban
a gyermekkori leukémia előfordulása
20 százalékkal nőtt egyetlen generáció során.
Nagyon hasonló adatokat találunk a gyermekkori rákról az USA-ban.
Kanadában ma minden 10 gyermekből egy asztmás.
Ez négyszeres növekedést jelent.
Ez is hasonlóan alakul a világ minden táján.
Az Egyesült Államokban
valószínűleg a legmeglepőbb statisztika az,
hogy 600 százalékkal nőtt
az autizmus, az autisztikus spektrumzavar
és más tanulási zavarok gyakorisága.
És ugyanezt a tendenciát látjuk
Európa- és Észak Amerika-szerte.
Európában,
Európa bizonyos részein,
négyszeres növekedést látunk
egyes veleszületett nemi rendellenességek terén.
Érdekes módon, e rendellenességek egyike
200 százalékos emelkedést mutatott az USA-ban.
Tehát valóban az egekbe szökött
egyes krónikus gyermekbetegségek előfordulása,
többek között az olyanoké is,
mint az elhízás, fiatalkori cukorbetegség
és a korai pubertás.
Érdekes számomra,
hogy amikor kerestem valakit, aki tud a témáról beszélni
nekem és a hallgatóságnak,
aki feltehetőleg a világ egyik legfontosabb embere,
és aki tud beszélni a babákat érő mérgekről,
ő valójában a békák szakértője.
(Nevetés)
Tyrone Hayes: Számomra is meglepő volt,
hogy rovarirtó szerekről beszéljek,
és hogy közegészségügyről beszéljek,
mert sosem gondoltam, hogy egyszer valami hasznosat fogok csinálni.
(Nevetés)
Békák.
Valójában, már az is meglepetés volt,
hogy a rovarirtó szerekkel kapcsolatba kerültem,
amikor megkeresett a világ legnagyobb vegyipari cége
és megkértek, hogy értékeljem ki
az atrazin hatását a kétéltűekre, vagyis a békáimra.
Kiderült, hogy az atrazin a világ legnagyobb vegyipari cégének
legnagyobb mennyiségben eladott terméke.
Ez az elsődleges szennyező anyag
a talajvízben, az ivóvízben és az esővízben.
2003-ban, a tanulmányaimat követően betiltották az EU-ban,
de ugyanabban az évben,
az USA Környezetvédelmi Ügynöksége újraregisztrálta ezt a vegyületet.
Kissé meglepődtünk, amikor kiderült,
hogy amikor békákat kitettünk
nagyon kis mennyiségű - 0,1 milliárdad rész - atrazinnak,
az ilyen kinézetű állatokat produkált.
Ezek egy felboncolt állat ivarmirigyei,
amelynek van két heréje, két petefészke,
még egy nagy heréje, még petefészkei,
ami nem igazán normális...
(Nevetés)
még kétéltűeknél sem.
Néhány esetben más fajok, mint az észak-amerikai leopárdbéka
hímjei, amelyeket atrazin ért, petéket növesztettek a heréikben.
És itt láthatják ezeket a nagy tojásokat
ahogy kitüremkednek a herék felületén.
A feleségem azt mondja, és bizonyára Penelope is osztja ezt,
hogy nincs fájdalmasabb dolog a szülésnél-
amit én sosem fogok megtapasztalni és nem vitathatom -
de úgy vélem, hogy egy tucat tyúktojás a heréimben
az valószínűleg valahol a top 5-ben lenne.
(Nevetés)
A nemrégiben publikált tanulmányainkban
bemutattuk, hogy néhány állat, amelyeket atrazin ért,
néhány hím miután felnőtt
teljességgel nősténnyé vált.
Tehát itt tulajdonképpen két hím testvér párosodását látjuk.
És nem csak hogy ezek a genetikailag hím egyedek hímekkel párzanak,
de valójában képesek tojásokat rakni
annak ellenére, hogy genetikailag hímek.
Az eredeti feltevésünk,
amit most már bizonyítottnak látunk,
hogy az atrazin
a hormonháztartás felborításával okoz károsodást.
Normálisan a heréknek férfi nemi hormont,
vagyis tesztoszteront kellene termelniük.
Azonban az atrazin beindít egy enzimet,
mondhatni egy mechanizmust, az aromatázt,
amely a tesztoszteront ösztrogénné alakítja.
Ennek eredményeként az érintett hímek
elvesztik a tesztoszteronjukat, kémiailag kasztráltatnak,
és következésképpen elnőiesednek
mivel eztán a női nemi hormont termelik.
Ez az, ami elvezetett engem az embereket érintő problémákhoz.
Mivel kiderült,
hogy a leggyakoribb nőknél előforduló rákot, a mellrákot
az ösztrogén és az aromatáz enzim szabályozza.
Tehát amikor kifejlődik egy rákos sejt a mellben,
akkor az aromatáz az androgént ösztrogénné alakítja,
az ösztrogén pedig beindítja vagy támogatja
a rák növekedését,
így az tumorrá válik és terjedni kezd.
Valójában, az aromatáznak olyan fontos szerepe van a mellrákban,
hogy a legújabb mellrák kezelésére
használt vegyület, az úgynevezett letrozol
az aromatázt, az ösztrogént blokkolja,
így ha kifejlődött egy mutáns sejt, akkor az nem fejlődik tumorrá.
Ami érdekes az természetesen az,
hogy még mindig 36 kilotonna használunk az atrazinból,
az ivóvíz első számú szennyezőjéből, amely pont az ellenkezőjét teszi -
aromatázt aktivál, emeli az ösztrogénszintet,
elősegíti tumorok képződését patkányokban
és kapcsolatba hozható tumorokkal, a mellrákkal emberekben is.
Ami szintén érdekes az az, hogy valójában
ugyanaz a cég, amely eladott nekünk 36 kilotonna atrazint,
a mellrák elősegítőjét,
pontosan ugyanaz a cég most a blokkolót árulja nekünk.
És érdekesnek találom,
hogy nem azáltal kezelünk egy betegséget,
hogy megelőzzük az azt okozó vegyületeknek való kitettséget,
hanem helyette egyszerűen
még több vegyületet engedünk a környezetbe.
PJC: Tehát az ösztrogénről szólva,
egy másik vegyület, amelyről Tyrone a filmben beszél,
az az úgy nevezett biszfenol A, BPA,
amely mostanában a hírekben szerepelt.
Ez egy lágyítószer.
Polikarbonát műanyagok egy összetevője,
amelyből a cumisüvegek is készülnek.
És ami érdekes a BPA kapcsán az az,
hogy ez annyira potens ösztrogén,
hogy valójában fontolgatták,
hogy szintetikus ösztrogénként használják hormonpótló terápia során.
Sok sok tanulmány kimutatta,
hogy a BPA beleszivárog a cumisüvegből
a tápszerbe, a tejbe
és ezáltal a babák szervezetébe.
Tehát egy szintetikus ösztrogént
adagolunk a babáinknak,
újszülöttjeinknek, csecsemőinknek.
Körülbelül két héttel ezelőtt
az Európai Unió elfogadott egy törvényt,
amely betiltja a BPA használatát
cumisüvegekben és csőrös poharakban.
Azok számára, akik nem ismerik,
a csőrös poharak olyan kis műanyag eszközök,
amelyeket a gyermekek a cumisüveget követően használnak.
De mindössze két héttel korábban,
az USA Szenátusa visszautasította, hogy egyáltalán megvitassák
a BPA betiltását
cumisüvegekben és csőrös poharakban.
Ez tudatosította bennem igazán, hogy
a szülők felelőssége,
hogy figyeljenek erre és kontrollálják
mindezt a saját életükben
és hogy milyen elképesztő dolog ez.
PJC: Olyan sok műanyag baba cumisüveg van,
amelyből bizonyítottan szivárog a BPA,
hogy ez igazán rávilágít, hogy néha
csakis a szülők tudatossága áll
a vegyszerek és a gyermekeik között.
A cumisüvegek példája bizonyítja,
hogy meg tudjuk előzni a szükségtelen kitettséget.
Azonban ha mi szülők nem vagyunk tudatosak,
akkor a gyerekeinket magukra hagyjuk,
hogy saját magukat védjék meg.
TH: És amit Penelope mond
az még inkább igaz.
Ha nem tudnák, épp a hatodik nagy tömeges kihalás közepén vagyunk.
Ezzel a tudósok is egyetértenek.
Ma gyorsabban veszítünk el fajokat a Földön,
mint ahogy a dinoszauruszok eltűntek,
és legtöbbjük kétéltű.
A kétéltűek 80%-a
veszélyeztetett és eltűnőben van.
És hiszem, mint ahogy sok más tudós is,
hogy a permetező szerek fontos szerepet játszanak e folyamatban.
Részben, a kétéltűek jó előrejelzők és érzékenyebbek,
mivel nem védi őket semmi a vízben a szennyező anyagoktól -
nincs tojáshéj, nincs membrán
és nincs placenta.
Valójában, a mi találmányunk - a "mi" alatt az emlősöket értem -
az egyik legfőbb találmányunk a méhlepény.
De mi is vízi lényekként indulunk.
De az is kiderült, hogy ez az ősi szerkezet,
amely megkülönböztet minket a többi állattól: a méhlepény,
nem tud elég gyorsan fejlődni vagy adaptálódni,
az új vegyületek gyors megjelenése miatt,
amelyekkel eddig sosem volt dolga.
Bizonyíték erre a patkányokon végzett atrazin kísérlet,
amely megmutatta, hogy az atrazin okozta hormonegyensúly-hiány vetélést okoz.
Mivel a terhesség a hormonokon múlik.
Azon patkányoknál, amelyek nem vetéltek el,
az atrazin prosztata-megbetegedést okozott
a kölykökben, vagyis a kicsik
egy öregkorra jellemző betegséggel születnek.
Azoknál, amelyek nem vetélnek el,
az atrazin károsítja az emlőt vagy a mell fejlődését
a kitett nőstény kicsikben a méhben,
így a mellük nem fejlődik megfelelően.
Evégett, amikor ezek a patkányok felnőnek,
az ő kicsinyeik visszamaradnak a fejlődésben,
mivel nem tudnak elég tejet termelni, hogy táplálják őket.
Tehát az alul látható kölyökre az az atrazin volt hatással,
amelynek a nagyszülője volt kitéve.
És tekintetbe véve e vegyületek élettartamát,
generációk, évek, évtizedek,
ez azt jelenti, hogy mi most épp
az unokáink unokáinak
az egészségét befolyásoljuk
azokkal a dolgokkal, amit ma viszünk be a környezetbe.
És ez nem csak elmélkedés, mára már ismert,
hogy a dietil-sztilbesztrol, ösztrogén,
a poliklórozott bifenilek és a DDT stb.
átjutnak a méhlepényen
és jelentősen befolyásolják
a mellrák, elhízás és cukorbetegség
kialakulásának valószínűségét
már akkor, amikor a baba még a méhben van.
Ezen felül, kikerülve a méhből,
nekünk emlősöknek páratlan képessége,
hogy táplálni tudjuk utódainkat születésük után is.
Azt is tudjuk már, hogy az olyan vegyületek,
mint a DDT, a DES és az atrazin
a tejen keresztül is át tudnak jutni,
megint csak hatva a babáinkra
még születésük után is.
PJC: Amikor Tyron azt mondta nekem,
hogy a placenta egy ősi szerv,
elgondolkodtam, hogyan tudnám én ezt demonstrálni?
Hogyan mutatom meg?
Érdekes, hogy amikor egy ilyen filmet készítesz,
megakadsz azon, hogyan szemléltesd a tudományt,
amit nem lehet szemléltetni.
Élnem kell egy kis művészi szabadsággal.
(Video) (Telefon csengés)
Öregember: Méhlepény ellenőrzés.
Tessék?
Micsoda?
(Horkolás)
(Duda)
Őőőőő, micsoda?
Perfluoroktánsav.
A kutyafáját.
Sosem hallottam róla.
PJC: És valójában én sem,
mielőtt elkezdtem csinálni ezt a filmet.
Amikor rájöttem, hogy a vegyszerek át tudnak jutni a méhlepényen
és bejutnak a még meg sem született gyermekedbe,
elgondolkodtam:
mit mondana nekem a magzatom?
Mit üzenne nekünk a születendő gyermekünk,
amikor vegyszereknek tesszük ki
nap mint nap?
(Zene)
(Videó) Gyermek: Ma,
Ma kaptam oktilfenolt,
valamennyi mesterséges pézsmát
és BPA-t.
Segíts rajtam.
PJC: Rendkívül profán gondolat
tudni, hogy mi nők
vagyunk az előőrsei ennek.
Ez a mi problémánk,
mert mi gyűjtjük ezeket a vegyületeket egész életünkben,
és ezek lerakódnak
születendő gyermekünkbe is.
Gyakorlatilag mi
szennyezzük a gyermekeinket.
Akkor értettem ezt meg igazán, amikor egy évvel ezelőtt
kiderült, hogy várandós vagyok
és az első ultrahangon kiderült,
hogy a babámnak születési rendellenessége van
méhen belüli
ösztrogén kitettség következtében.
A második ultrahangon pedig kiderült,
hogy a babának nincs szívhangja.
A gyermekem halála, a babám halála
tudatosította bennem azt, amit ezzel a filmmel próbáltam átadni.
És néha furcsán hat,
amikor az előadó a történet részévé válik,
ami nem volt eredetileg szándékában.
És tehát amikor Tyrone a magzatról beszél,
amely fogságba esett egy szennyezett környezetben,
hát ez itt az én szennyezett környezetem.
Ez az én mérgezett babám.
És ez valami
mély és szomorú,
de elképesztő is,
mivel olyan sokan nem tudunk róla.
TH: Az egyik dolog amiért izgalmas és helyénvaló
itt lennem a TEDWomen-en,
azt legjobban a tegnap esti vacsoránál összegezte valaki:
"forduljanak a férfiakhoz az asztaluknál és mondják, hogy
"Amikor a forradalom kezdődik, mi fedezünk benneteket.""
Az igazság, hölgyeim,
hogy önök már réges-régen fedeznek minket ebben a témában,
kezdve Rachel Carson Néma Tavasz című könyvével,
Theo Colborn Ellopott jövőnk című művén át,
Sandra Steingraber
"Living downstream" és "Having Faith" című könyveiig.
És talán a kapcsolat a jövő generációinkkal-
mint a feleségem és a gyönyörű lányom ezen a képen 13 évvel ezelőtt --
talán ez a kapcsolat az,
ami a nőket aktivistává teszi
ezen a konkrét területen.
De az ittlévő férfiaknak akarom mondani,
hogy nem csak a nők és gyerekek vannak veszélyben.
Az atrazinnak kitett békák
heréi tele vannak lyukakkal és üres terekkel,
mivel a hormonegyensúly hiánya
ahelyett hogy engedné a spermiumok termelődését,
mint ebben a herében itt,
a herevezetékek végül kiürülnek
és a termékenység 50%-ra csökken.
Nem csak kétéltűek esetén,
hanem hasonló tanulmányokat készítettek halakkal Európában,
lyukak a herékben és a spermahiány dél-amerikai hüllők csoportjánál,
sperma hiánya a herevezetékekben
patkányok esetében is.
És természetesen nem végzünk ilyen kísérleteket embereken,
de csupán véletlen egybeesésként
a kollégám kimutatta,
hogy a kevés vagy rossz minőségű spermiummal rendelkező
férfiak vizeletében szignifikánsan több atrazin volt.
Ezek olyan férfiak,
akik mezőgazdasági közösségekben élnek.
A mezőgazdaságban dolgozó férfiaknak
sokkal magasabb az atrazinszintjük.
Azoknak a férfiaknak pedig, akik az atrazint használják,
még annál is több atrazin van a vizeletükben,
akár a hatáshoz szükséges érték 24000-szerese
is jelen lehet ezeknek a férfiaknak a vizeletében.
Természetesen többségük, 90 százalékuk mexikói, mexikói-amerikai.
És ők nem csak atrazinnak vannak kitéve.
Olyan vegyületeknek is ki vannak téve, mint a chloropicrin,
amelyet eredetileg ideggázként használtak.
És sok ilyen munkásnak
alig 50 év a várható élettartama.
Nem kellene meglepetést okoznia, hogy a vadonban történő dolgok
figyelmeztetést jelentenek számunkra is,
pont ahogy Rachel Carson és mások óva intettek.
Bizonyíték erre ez a kép a Nabugo tóról Ugandából,
ahol a mezőgazdasági vízelvezető ebből az ültetvényből
ezekbe a vödrökbe kerül,
amely egyedüli ivóvíz-, főzővíz- és fürdővíz-forrása ennek a falunak.
Ha azt mondanám a férfiaknak ebben a faluban,
hogy a békáknak rossz az immunrendszerük
és tojások nőnek a heréikben,
a kapcsolat a környezet egészsége és a közegészségügy közt
egyértelmű lenne.
Nem innál meg olyan vizet, amiről tudod, hogy ilyen hatással volt
a benne lévő élővilágra.
A baj az, hogy az én városomban, Oaklandben,
ahogy a legtöbb más városban sem
látjuk ezt a kapcsolatot.
Megnyitjuk a csapot, a víz folyik biztonságosnak hisszük,
és azt gondoljuk, hogy uraljuk a környezetünket
ahelyett, hogy a része lennénk.
PJC: Nem telik sokba, hogy rájöjjünk,
hogy ez tulajdonképpen egy környezeti probléma.
Újra és újra átgondoltam
ezt a kérdést.
Oly sokat tudunk a globális felmelegedésről és a klímaváltozásról,
de még nincs fogalmunk arról,
amit én belső környezetvédelemnek hívok.
Tudjuk hogy mit bocsátunk ki,
és értjük, hogy ennek milyen hatásai lesznek,
de totálisan ignoráljuk azt,
hogy mi történik, amikor különböző dolgokat viszünk be,
vagy visznek be a szervezetünkbe.
Az az érzésem,
és ez ösztökél, hogy itt legyek
hogy tudom, ahogyan mi nők előrelépünk
mint ennek az ügynek a hangadói,
de egyben azok is, akik viselik
a gyermekszülés, várandósság terhét,
és a mi kezünkben van a háztartások legnagyobb vásárlóereje,
mi leszünk azok, akik előrelépünk,
hogy elterjesszük Tyrone és más tudósok munkáját a világban.
És sürgetőnek érzem,
hogy amikor környezeti problémákra gondolunk,
ne csak az olvadó gleccserekre és jégsapkákra gondoljunk,
hanem a saját gyermekeinkre is.
Köszönöm.
(Taps)